নাজিম উদ দৌলা

সৈয়দ নাজিম উদ দৌলা (যিনি নাজিম উদ দৌলা নামেই অধিক পরিচিত) একজন বাংলাদেশি লেখক, চিত্রনাট্যকার এবং সাবেক করপোরেট পেশাজীবী। তিনি বাংলাদেশের আধুনিক থ্রিলার ও অ্যাকশনধর্মী বই, চলচ্চিত্র ও ওয়েব সিরিজের চিত্রনাট্য রচনার জন্য পরিচিত। তিনি সুড়ঙ্গ (২০২৩), দামাল (২০২২), শান (২০২২), এবং অপারেশন সুন্দরবনের (২০২২) মতো ব্যবসা সফল ও আলোচিত চলচ্চিত্রের চিত্রনাট্য ও সংলাপ লিখেছেন। ২০২৫ সালে পেশাগত অসন্তোষ ও পারিশ্রমিক সংক্রান্ত জটিলতার কারণে তিনি পেশাদার চিত্রনাট্য লেখা থেকে অবসরের ঘোষণা দেন। তবে ২০২৬ সালে সুড়ঙ্গ চলচ্চিত্রের জন্য তিনি রায়হান রাফীর সাথে যৌথভাবে ২০২৩ সালের জাতীয় চলচ্চিত্র পুরস্কারে শ্রেষ্ঠ গল্পকার বিভাগে পুরস্কৃত হন। বর্তমানে তিনি লেখালেখিতে অধিক মনোনিবেশ করেছেন।

 প্রারম্ভিক জীবন ও শিক্ষা 
নাজিম উদ দৌলা ঢাকা বিশ্ববিদ্যালয়ের মার্কেটিং বিভাগ থেকে ব্যবসায় প্রশাসনে স্নাতক (বিবিএ) ও স্নাতকোত্তর (এমবিএ) সম্পন্ন করেন। শিক্ষাজীবন শেষে ২০১৬ সালে তিনি একটি বেসরকারি বিশ্ববিদ্যালয়ে প্রভাষক হিসেবে কিছুদিন শিক্ষকতা করেন। তবে শিক্ষকতায় আগ্রহ না থাকায় পরবর্তীতে তিনি সৃজনশীল কাজ ও করপোরেট পেশায় যুক্ত হন।

 কর্মজীবন 
 সাহিত্যচর্চা 
নাজিম উদ দৌলার লেখালেখির চর্চা কৈশোর থেকেই। শুরুতে তিনি বিভিন্ন ব্লগ সাইট ও ফেসবুকে লেখালেখি করতেন। ২০১২ সালে ‘কালান্তর সাহিত্য সাময়িকী’তে তার প্রথম গল্প ‘কবি’ প্রকাশিত হয়। ঢাকা বিশ্ববিদ্যালয়ে অধ্যয়নরত অবস্থায় ২০১৫ সালের অমর একুশে গ্রন্থমেলায় তার প্রথম থ্রিলার উপন্যাস ইনকারনেশন প্রকাশিত হয়। একই বছরের আগস্ট মাসে প্রকাশিত হয় তার দ্বিতীয় উপন্যাস তথা হিস্টোরিক্যাল থ্রিলার ব্লাডস্টোন। ছাত্রাবস্থাতেই এই দুটি বই তাকে পাঠকপ্রিয়তা এনে দেয়। ২০১৯ সালের মধ্যেই তার পাঁচটি বই প্রকাশিত হয়েছিল। তার উল্লেখযোগ্য সাহিত্যকর্মের মধ্যে রয়েছে মহাযাত্রা, মিথ্যা তুমি দশ পিঁপড়া, স্কারলেট, ব্রিজ রক্ষক, সত্যের মতো বদমাশ  এবং ডিটেকটিভ মনসুর সিরিজের প্রহেলিকা, কুহেলিকা ও যবনিকা।

 করপোরেট ও বিজ্ঞাপন জগত 
শিক্ষাজীবন শেষে তিনি একটি বেসরকারি বিশ্ববিদ্যালয়ে প্রভাষক হিসেবে কিছুদিন চাকরি করেন। কিন্তু সৃজনশীল কাজের প্রতি আগ্রহ থাকায় শিক্ষকতা ছেড়ে তিনি বিজ্ঞাপন জগতে প্রবেশ করেন। ২০১৭ থেকে ২০১৮ সাল পর্যন্ত তিনি ‘গীকি সোশ্যাল’ (Geeky Social) নামক একটি এজেন্সিতে প্রজেক্ট ম্যানেজার হিসেবে দায়িত্ব পালন করেন। পরবর্তীতে তিনি ডিজিটাল মার্কেটিং এজেন্সি ‘অ্যানালাইজেন বাংলাদেশ লিমিটেড’-এ যোগ দেন এবং সেখানে চার বছর কর্মরত ছিলেন। ২০২২ সালের নভেম্বর মাসে তিনি অ্যানালাইজেনের ‘ক্রিয়েটিভ সুপারভাইজার’ পদ থেকে ইস্তফা দেন। অ্যানালাইজেনে থাকাকালীন তিনি ছদ্মনাম হিসেবে ‘মাসুদ রানা’ নামটি ব্যবহার করতেন। এরপর তিনি প্রযোজনা প্রতিষ্ঠান ‘আলফা-আই’তে ক্রিয়েটিভ ম্যানেজার হিসেবেও কর্মরত ছিলেন। বিজ্ঞাপন সংস্থায় দীর্ঘ সময় কাজের সুবাদে তিনি গল্প বলা ও চিত্রনাট্য নির্মাণের কারিগরি দক্ষতা অর্জন করেন।

 চিত্রনাট্য ও চলচ্চিত্র 
২০১৮ সালে জাজ মাল্টিমিডিয়ার কর্ণধার আব্দুল আজিজ তার মহাযাত্রা বইটি পড়ার পর তার লেখার ধরনে 'মাসুদ রানা'র আবহ খুঁজে পান। এর সূত্র ধরেই তিনি নাজিমকে এম আর-৯: ডু অর ডাই (২০২৩) চলচ্চিত্রের চিত্রনাট্য লেখার প্রস্তাব দেন। এটিই ছিল চিত্রনাট্যকার হিসেবে তার প্রথম কাজ। এজন্য তিনি হলিউডের একটি প্রতিষ্ঠানে দুই মাসের একটি ভার্চুয়াল স্ক্রিনরাইটিং কোর্স সম্পন্ন করেন। তিনি এই চলচ্চিত্রের চিত্রনাট্যের প্রায় ১৬টি খসড়া তৈরি করে মূল রচয়িতা কাজী আনোয়ার হোসেনকেও দেখিয়েছিলেন; তিনি চিত্রনাট্যের বেশ প্রশংসা করেছিলেন। তবে কারিগরি জটিলতা এবং বিদেশি লোকেশনের কারণে সিনেমার শুটিংয়ে তার মূল চিত্রনাট্য পুরোপুরি অনুসরণ করা সম্ভব হয়নি বলে তিনি জানান।

চলচ্চিত্রের চিত্রনাট্য লেখার প্রস্তাবনা দিয়ে তার এই ক্যারিয়ার শুরু হলেও ছোট পর্দার মাধ্যমেই তার আনুষ্ঠানিক যাত্রা শুরু হয়। ২০১৮ সালে তার লেখা গল্পে ভিকি জাহেদ নির্মাণ করেন স্বল্পদৈর্ঘ্য চলচ্চিত্র ‘আজ আমার পালা’। এছাড়াও তিনি ভিকি জাহেদের ‘লাভারস ফুড ভ্যান’ নাটকের চিত্রনাট্য রচনা করেন। ২০২১ সালে ওটিটি প্ল্যাটফর্ম বায়স্কোপ-এর জন্য শাফায়েত মনসুর রানা নির্মিত ‘শর্টকাট’ সিরিজের দুটি ফিকশন ‘আকাশ ভরা তারা’ এবং ‘এক ভাই চম্পা’র চিত্রনাট্য লেখেন নাজিম। এছাড়া তিনি সঞ্জয় সমাদ্দারের ‘লোহার তরী’ ওয়েব ফিকশনের কাজও করেন। তার রচিত অন্যান্য উল্লেখযোগ্য ওয়েব কনটেন্টের মধ্যে রয়েছে দ্য ডার্ক সাইড অব ঢাকা, খাঁচার ভেতর অচিন পাখি, বুকের মধ্যে আগুন, শুক্লপক্ষ এবং দ্য সাইলেন্স।

চলচ্চিত্রে তার অভিষেক ঘটে ২০২২ সালে মুক্তিপ্রাপ্ত এম রাহিম পরিচালিত শান সিনেমার মাধ্যমে। এটিই বড় পর্দায় মুক্তিপ্রাপ্ত তার প্রথম চিত্রনাট্য। এরপর তিনি দীপংকর দীপনের অপারেশন সুন্দরবন (২০২২) এবং রায়হান রাফী’র দামাল (২০২২) সিনেমার চিত্রনাট্য রচনা করেন। দামাল সিনেমার ক্ষেত্রেও কারিগরি সীমাবদ্ধতার কারণে তার চিত্রনাট্য পুরোপুরি পর্দায় ফুটিয়ে তোলা সম্ভব হয়নি বলে তিনি উল্লেখ করেন।

নাজিম উদ দৌলার চিত্রনাট্য রচনার দর্শন হলো চলচ্চিত্রে বাণিজ্যিক ও শৈল্পিক ধারার সংমিশ্রণ ঘটানো। সেন্সর বোর্ড, বিতর্কিত বিষয় বা রাজনৈতিক পরিস্থিতি বিবেচনায় থাকলেও তিনি সাধারণত প্রথমে নিজের মতো করে গল্পটি সাজান এবং পরবর্তীতে পরিচালক ও প্রযোজকের চাহিদা অনুযায়ী তাতে পরিবর্তন আনেন। তিনি রায়হান রাফী, সানী সানোয়ার এবং দীপংকর দীপন-এর মতো নির্মাতাদের সঙ্গে নিয়মিত কাজ করেছেন। রায়হান রাফীর সুড়ঙ্গ (২০২৩) সিনেমার ক্ষেত্রে তার চিত্রনাট্যের প্রায় ৯৫ শতাংশ পর্দায় বিশ্বস্ততার সাথে রূপায়িত হয়েছে বলে তিনি দাবি করেন। সুড়ঙ্গ-এর চিত্রনাট্য রচনার সময় তিনি শুটিং স্পটে নিয়মিত উপস্থিত থাকতেন এবং সিনেমার সুড়ঙ্গের ভেতরের দৃশ্যগুলো সেটে বসেই তাৎক্ষণিকভাবে পরিকল্পনা করে লিখেছিলেন। এই সিনেমার শুটিং চলাকালীন তিনি একবার পায়ে আঘাতপ্রাপ্তও হন।

পেশাদার চিত্রনাট্যকার হিসেবে তার শেষ দিকের কাজগুলোর মধ্যে রয়েছে ইনসাফ (২০২৫-এর চলচ্চিত্র) (২০২৫) এবং নীলচক্র (২০২৫)। 

 অবসর ঘোষণা ও বিতর্ক 
২০২৫ সালের ১৮ সেপ্টেম্বর নাজিম উদ দৌলা সামাজিক যোগাযোগমাধ্যমে পেশাদার চিত্রনাট্যকার হিসেবে কাজ না করার ঘোষণা দেন। তিনি অভিযোগ করেন, বাংলাদেশের বিনোদন শিল্পে লেখকদের প্রাপ্য সম্মান, স্বীকৃতি (ক্রেডিট) এবং সঠিক পারিশ্রমিক দেওয়া হয় না। বকেয়া পারিশ্রমিক না পাওয়া এবং কাজের যথাযথ মূল্যায়ন না হওয়ার ক্ষোভ থেকে তিনি নিজেকে "ক্রিয়েটিভ রাইটার" থেকে "কমিশন্ড রাইটার" (ফরমাশ খাটানো লেখক)-এ পরিণত হওয়ার আক্ষেপ প্রকাশ করেন।

বর্তমানে তিনি মৌলিক সাহিত্য রচনায় মনোনিবেশ করেছেন। ২০২৬ সালে জাতীয় চলচ্চিত্র পুরস্কার প্রাপ্তির পরেও তিনি গণমাধ্যমকে জানান, তিনি পেশাদার চিত্রনাট্য লেখায় আর ফিরবেন না।

 ব্যক্তিগত জীবন 
নাজিম উদ দৌলা বিবাহিত এবং তার সন্তান রয়েছে। লেখালেখি থেকে বিরতি নেওয়ার পর বর্তমানে তিনি তার নিজস্ব স্টার্টআপ (ব্যবসায়িক প্রতিষ্ঠান) পরিচালনা করছেন।
 উল্লেখযোগ্য কাজ 

 চলচ্চিত্র 
 বছর  শিরোনাম  ভূমিকা  পরিচালক  মন্তব্য ২০২২  শান  চিত্রনাট্য  এম. রাহিম  অপারেশন সুন্দরবন  চিত্রনাট্য  দীপংকর দীপন   দামাল  চিত্রনাট্য  রায়হান রাফী  ২০২৩  সুড়ঙ্গ  চিত্রনাট্য  রায়হান রাফী  জাতীয় চলচ্চিত্র পুরস্কার এমআর-৯: ডু অর ডাই  চিত্রনাট্য  আসিফ আকবর  বাংলাদেশ–যুক্তরাষ্ট্র যৌথ প্রযোজনা ২০২৫  নীলচক্র  গল্প ও চিত্রনাট্য  মিঠু খান   ইনসাফ  গল্প ও চিত্রনাট্য  সঞ্জয় সমাদ্দার  

 ওয়েব সিরিজ 
 বছর  শিরোনাম  ভূমিকা  পরিচালক  ওটিটি প্ল্যাটফর্ম ২০২৩  দ্য সাইলেন্স  চিত্রনাট্য  ভিকি জাহেদ  বিঞ্জ  বুকের মধ্যে আগুন  চিত্রনাট্য  তানিম রহমান অংশু  হইচই  ২০২৪  টিকিট  চিত্রনাট্য  ভিকি জাহেদ  চরকি  ২০২৫  আকা গল্প  ভিকি জাহেদ  হইচই 

 ওয়েব ফিল্ম 
 বছর  শিরোনাম  ভূমিকা  ওটিটি প্ল্যাটফর্ম ২০২১  লোহারতরী  গল্প ও চিত্রনাট্য  আই থিয়েটার  দ্য ডার্ক সাইড অফ ঢাকা  চিত্রনাট্য  আই থিয়েটার  ২০২২  খাঁচার ভিতর অচিন পাখি  চিত্রনাট্য  চরকি  চম্পা হাউজ  গল্প  আই-স্ক্রিন  শুক্লপক্ষ  চিত্রনাট্য  চরকি  ২০২৩  অপলাপ  গল্প ও চিত্রনাট্য  দীপ্ত প্লে  ২০২৪  ক্রিমিনালস  গল্প ও চিত্রনাট্য  দীপ্ত প্লে 

 নাটক ও স্বল্পদৈর্ঘ্য চলচ্চিত্র 
 শিরোনাম  ভূমিকা  সম্প্রচার/প্ল্যাটফর্ম আজ আমার পালা  গল্প  ধ্রুব টিভি অ্যান্টি হিরো  গল্প ও চিত্রনাট্য  আরটিভি লাভারস ফুড ভ্যান  চিত্রনাট্য  বৃক্ষ ফিল্মস ১০ মিনিট  গল্প ও চিত্রনাট্য  এশিয়ান টিভি লাভ স্কাউট  গল্প ও চিত্রনাট্য  বাংলা ভিশন লাভ ট্র্যাপ  গল্প ও চিত্রনাট্য  বাংলা ভিশন হিসেবী বউ  চিত্রনাট্য  জি-সিরিজ এক ভাই চম্পা  গল্প  বায়োস্কোপ আকাশ ভরা তারা  গল্প  বায়োস্কোপ প্রক্সি  গল্প ও চিত্রনাট্য  বায়োস্কোপ লাল কাতান নীল ডাকাত  গল্প  চরকি বেস্ট ফ্রেন্ডস বয়ফ্রেন্ড  চিত্রনাট্য  আরটিভি অফিস যুদ্ধ  গল্প ও চিত্রনাট্য  আরটিভি রাশিফল  গল্প ও চিত্রনাট্য  গাঙচিল গ্যারাকল  গল্প  চরকি অন্ধ বালক  গল্প ও চিত্রনাট্য  চরকি

 গ্রন্থতালিকা 

 উপন্যাস 
 ইনকারনেশন (২০১৪, আদী প্রকাশন)
 ব্লাডস্টোন (২০১৫, আদী প্রকাশন)
 স্কারলেট (২০১৬, আদী প্রকাশন)
 ব্রিজরক্ষক (২০১৭, আদী প্রকাশন)
 মহাযাত্রা (২০১৮, রোদেলা প্রকাশনী)
 মিথ্যা তুমি দশ পিঁপড়া (২০২০, আদী প্রকাশন)
 ফাটল (প্রকাশিতব্য: বইমেলা ২০২৬, বই অঙ্গন প্রকাশনী)

 উপন্যাসিকা 
 প্রহেলিকা (২০২১, প্রিমিয়াম পাবলিকেশন্স)
 কুহেলিকা (২০২৪, প্রিমিয়াম পাবলিকেশন্স)
 যবনিকা (২০২৫, প্রিমিয়াম পাবলিকেশন্স)

 গল্পগ্রন্থ 
 চম্পা হাউজ (২০২২, প্রিমিয়াম পাবলিকেশন্স)
 অমরত্বের প্রত্যাশা নেই (২০২৩, আদী প্রকাশন)
 সত্যের মতো বদমাশ (২০২৪, গ্রন্থ কুটির)

 পুরস্কার ও সম্মাননা 
 জাতীয় চলচ্চিত্র পুরস্কার (২০২৩): শ্রেষ্ঠ গল্পকার (যৌথভাবে) - সুড়ঙ্গ চলচ্চিত্র।

 তথ্যসূত্র 

 বহিঃসংযোগ 

 গুডরিডস প্রোফাইল: নাজিম উদ দৌলা
 রকমারি.কম প্রোফাইল: নাজিম উদ দৌলা

বিষয়শ্রেণী:বাংলাদেশী চিত্রনাট্যকার
বিষয়শ্রেণী:বাংলাদেশী ঔপন্যাসিক
বিষয়শ্রেণী:বাংলাদেশী সংলাপ রচয়িতা
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:জাতীয় চলচ্চিত্র পুরস্কার (বাংলাদেশ) বিজয়ী
বিষয়শ্রেণী:জীবিত ব্যক্তি